Valtaosa suomalaisista muuttaisi lakia niin, että erityisen vaaralliset vangit voitaisiin pitää vankilassa senkin jälkeen, kun heidän tuomionsa päättyy, ilmenee Uutissuomalaisen teettämästä kyselystä.

Kyselyyn vastanneista selkeä enemmistö eli 85 prosenttia pitäisi vaaralliset vangit telkien takana tuomion päättymisen jälkeen. Sukupuolella ei juuri ole eroa mielipiteeseen, sillä naisten ja miesten osuus on lähes yhtä korkea. Miehistä vankilassa pitämisen mahdollisuutta kannattaa 84 ja naisista 87 prosenttia.

Sen sijaan rangaistuksen jatkamisen kannatus kasvaa iän myötä. Puoluekannan suhteen lainsäädännön muuttamiseen myönteisimmin suhtautuvat perussuomalaisten kannattajat.

Gallup-kyselyssä kerrottiin vastaajille esimerkiksi Saksasta. Siellä tuomari voi päättää, että vaaralliseksi arvioitu henkilö pysyy vankilassa tuomion päättymisen jälkeenkin. Sen jälkeen kysyttiin, pitäisikö Suomen lainsäädäntöä muuttaa niin, että vaarallisuusarvion perusteella erityisen vaaralliseksi arvioitua vankia voidaan pitää vankilassa senkin jälkeen, kun hänen tuomionsa päättyy.

Professori kannattaa muutosta

Rikos- ja prosessioikeuden professorin Matti Tolvasen mielestä USU-gallupin tulos kertoo huolesta, jonka vaarallisten vankien vapauttaminen aiheuttaa.

– Mielestäni kansa on tässä oikeassa.

Tolvanen ehdottaakin lakia muutettavaksi niin, että tuomioistuin voisi langettaa myös taposta elinkautisen vankeusrangaistuksen.

– Se olisi yksi rangaistusmahdollisuus ja koskisi erittäin vaarallisia rikoksenuusijoita. Kyseessä olisi pieni ryhmä, vain muutama vuosittain. Normaalitapauksissa taposta saisi määräaikaisen rangaistuksen, Tolvanen sanoo.

Tietoykkösen toteuttamaan verkkokyselyyn vastasi tuhat ihmistä. Tutkimuksen virhemarginaali on 3,1 prosenttiyksikköä suuntaansa.